**Αθήνα:** 11.06.2025

**Αρ. Πρωτ.:** 657

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Και πάλι στον Πρωθυπουργό για την προστασία της πρώτης κατοικίας των ατόμων με αναπηρία!**

Κανένα άτομο με αναπηρία, χρόνια ή/και σπάνια πάθηση στο δρόμο!

Για **πολλοστή φορά** η ΕΣΑμεΑ απευθύνεται με επιστολή της (επισυνάπτεται) στον πρωθυπουργό Κυριάκο Μητσοτάκη, για να μεταφέρει την **αγωνία** και την **απόγνωση** πολλών ατόμων με αναπηρία, χρόνιες ή/και σπάνιες παθήσεις και των οικογενειών τους, σχετικά με τους πλειστηριασμούς της α’ κατοικίας τους.

Καθημερινά η ΕΣΑμεΑ ενημερώνεται για τον προγραμματισμό αλλά και την υλοποίηση πλειστηριασμού κατοικιών που είτε ανήκουν σε άτομα με αναπηρία είτε κατοικούνται από άτομα με αναπηρία!

Η Ε.Σ.Α.μεΑ. διεκδικεί εδώ και τώρα την **προστασία από πλειστηριασμό της πρώτης κατοικίας** που ανήκει σε άτομα με αναπηρία, χρόνιες ή/και σπάνιες παθήσεις ή στα πρόσωπα που έχουν στην οικογένειά τους άτομα με αναπηρία, χρόνια/σπάνια πάθηση, εφόσον αυτή ιδιοκατοικείται, καθώς και τη μη πώληση στεγαστικού ή καταναλωτικού δανείου που ανήκει σε άτομα με αναπηρία σε funds.

Τα άτομα με αναπηρία, χρόνιες ή/και σπάνιες παθήσεις και οι οικογένειές τους αντιμετωπίζουν το πλέον δραματικό κύμα ακρίβειας στα προϊόντα, την ενέργεια, τα καύσιμα κ.α., που **αδύνατη** ακόμα και την κάλυψη των βασικών καθημερινών τους αναγκών, εάν ληφθούν υπόψη τα **πενιχρά εισοδήματά** τους και το **δυσβάστακτο πρόσθετο κόστος** που απαιτείται για την κάλυψη των αναγκών που πηγάζουν από την **αναπηρία** τους.

Είναι **επιβεβλημένη** η συμπερίληψη μέτρων για να υπάρξει ολοκληρωμένη στήριξη των ατόμων με αναπηρία, με χρόνιες/σπάνιες παθήσεις και των οικογενειών τους, μέσω ενός συνολικού πλαισίου συνδυαστικών οικονομικών μέτρων. [Ολοκληρωμένη παρέμβαση στην επιστολή της ΕΣΑμεΑ από τον Σεπτέμβριο του 2024.](https://www.esamea.gr/el/article/to-anaphriko-kinhma-diekdikei-apo-ton-prwthypoyrgo-thn-prostasia-twn-atomwn-me-anaphria-kai-xronies-pathhseis-enopsei-deth)

Η προστασία της ζωής, η διασφάλιση αξιοπρεπούς επιπέδου διαβίωσης και ο σεβασμός των ανθρωπίνων δικαιωμάτων, είναι αδιαχώριστα και θα πρέπει να ληφθούν άμεσα μέτρα προκειμένου **κανένα άτομο με αναπηρία, χρόνια ή/και σπάνια πάθηση να μη μείνει στο δρόμο.**

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |